‘MasterChef Australia’-beoordelaar sterf skielikJock Zonfrillo, ŉ beoordelaar in MasterChef Australia, is Sondag in Melbourne in Australië oorlede. (Foto: Instagram: Jock Zonfrillo) Jock Zonfrillo, ŉ beoordelaar in die gewilde TV-kosprogram MasterChef Australia, is Sondag in sy huis in Melbourne in Australië oorlede. Hy was 46 jaar oud. Die Skots gebore Zonfrillo was ŉ bekroonde sjef en skrywer. Sy dood kom ŉ dag voor die eerste uitsending van MasterChef Australia se 15de seisoen. Die Australiese netwerk Network 10 het egter ná sy dood aangekondig dat die program nie hierdie week uitgesaai gaan word nie. Zonfrillo se familie het sy dood Maandag in ŉ verklaring op sosiale media bevestig en hom as ŉ “onvervangbare man, pa, broer, seun en vriend” beskryf. “Soveel woorde kan hom beskryf, en daar kan soveel stories vertel word. Ons is egter in dié stadium te oorweldig om dit in woorde om te sit,” lui die plasing op Zonfrillo se persoonlike Instagram-profiel waar hy meer as 350 000 volgelinge het. “Aan dié wie se paaie met syne gekruis het, sy vriend geword het en gelukkig genoeg was om sy familie te wees, hou hierdie trotse Skot in jou gedagtes wanneer jy jou volgende whisky drink.” Hoewel die oorsaak van sy dood nie bekend is nie, het ŉ woordvoerder van die Victoria-polisie aan The Guardian bevestig dat sy dood nie as verdag beskou word nie. ŉ Nadoodse ondersoek sal gedoen word. Die bekende sjef Jamie Oliver wat ŉ gas in die eerste episode van die nuwe seisoen is, het op Instagram geskryf hy is “heeltemal geskok”. A post shared by Jamie Oliver (@jamieoliver) “Ons het die beste tyd saam gehad in ons werk aan hierdie jaar se MasterChef. Ek kan nie beskryf hoe lekker dit was om saam met hom te werk nie,” het Oliver geskryf. Network 10 en die MasterChef Australia-produksiemaatskappy, Endemol Shine Australië, het in ŉ verklaring gesê hulle is “diep geskok en hartseer oor die skielike verlies”. “Op die stel was hy geliefd deur die span en sy passie vir kos en die program was aansteeklik. Hy was ook ŉ briljante kampvegter vir die deelnemers op MasterChef, en wou altyd die beste vir hulle hê,” het Peter Newman, uitvoerende hoof van Endemol Shine Australia, gesê. “Hy sal diep gemis word deur die hele MasterChef-span. Ons gedagtes is by sy familie in hierdie hartseer tyd.” Jock Zonfrillo. (Foto: Instagram: Jock Zonfrillo) The Guardian berig Zonfrillo het op 17 vir die bekende Britse sjef Marco Pierre White begin werk. Hy is as hoofsjef in Cornwall se Tresanton-hotel aangestel toe hy net 22 jaar oud was. Zonfrillo het in 2000 die hoofsjef by Sydney’s Forty One geword, maar is in 2002 afgedank nadat hy ŉ leerlingsjef se broek aan die brand gesteek het omdat hy te stadig gewerk het. Zonfrillo het destyds gesê dit was ŉ grap wat heeltemal skeefgeloop het. Nietemin het die 18-jarige leerlingsjef, Martin Krammer, Zonfrillo gedagvaar en $75 000 (ongeveer R900 000) in skadevergoeding in 2007 gewen. Dieselfde jaar het Zonfrillo bankrotskap verklaar. Hy het toe verskeie restaurante in Adelaide geopen, waaronder Restaurant Orana, Street ADL, Bistro Blackwood en Nonna Mallozzi. Restaurant Orana is in 2018 deur die tydskrif Gourmet Traveller as Australië se restaurant van die jaar aangewys, en die volgende jaar het Good Food Guide dié eerbewys bevestig. Ten spyte van sy vele erkennings het die restaurant in Maart 2020 gesluit. In 2019 het Zonfrillo ŉ beoordelaar in MasterChef Australia geword – saam met Melissa Leong en Andy Allen – wat die program se oorspronklike beoordelaars, Matt Preston, George Calombaris en Gary Mehigan, vervang het.